„ Það er að mínu mati alveg í lagi að einstaka þingfundur dragist fram á kvöld , en það á ekki að vera reglan . " Borgarfulltrúinn og forseti borgarstjórnar Pawel Bartoszek , sem er í ítarlegu viðtali í nýjasta tölublaði Viðskiptablaðsins , starfaði sem alþingismaður áður en hann varð borgarfulltrúi . Hann segir að munurinn á þessum tveimur störfum sé meiri en margan grunar . „ Aðalmunurinn felst í því að þegar þú ert á þingi þá hafa fjölmiðlar mikinn áhuga á störfum þínum en almenningur mun minni áhuga . Því er öfugt farið sem borgarfulltrúi , almenningur fylgist vel með störfum þínum en fjölmiðlar sýna minni áhuga . Borgarfulltrúar fá mikið af beinum fyrirspurnum um eitthvað sem varðar persónulega hagi fólks , t.d. varðandi lýsingu á tilteknum gönguleiðum , umferðarmál á tiltekinni götu o.s.frv . Þannig fyrirspurnir fá þingmenn nánast aldrei . Þá er mun algengara að þingmenn séu fengnir inn sem viðmælendur í þjóðfélagsumræðuþætti líkt og Sprengisand og Silfrið . Einnig er meiri krafa á að þingmenn séu álitsgjafar um nánast allt . Það er ætlast til þess að þingmenn séu búnir að mynda sér skoðun á nánast öllu milli himins og jarðar , á meðan sveitarstjórnarfólk fær oftar að komast upp með það að hafa bara skoðun á því sem varðar sveitarfélag þess . Það er einnig talsverður munur á vinnudegi þingmanns og borgarfulltrúa . Starf borgarfulltrúans er fjölskylduvænna heldur en alþingismannsins . Ég var í eitt ár á Alþingi og þegar ég kom þaðan út þekktu börnin mín mig varla ! Ég var oft að fara í vinnuna um klukkan átta á morgnana og ekki að koma heim fyrr en mjög seint á kvöldin . Þingmenn vinna mjög langa vinnudaga en á hinn bóginn fá þingmenn t.d. lengra sumarfrí en sveitarstjórnarfólk . Það koma því alveg kaflar þar sem er hægt að hafa meiri sveigjanleika en þess á milli er starfið því miður mjög ófjölskylduvænt . Við sem samfélag ættum að huga að því hvort það sé ekki eitthvað sem við myndum vilja breyta . Er það sniðugt að þingmenn séu að kjósa um hin ýmsu málefni eftir miðnætti ? Ég tel að það ætti að leita leiða til að hafa þessar kosningar á dagvinnutíma , þjappa betur umræðum og gera þær skilvirkari . Þannig myndi nást fram fjölskylduvænna starfsumhverfi . Við hljótum að vilja búa til starfsumhverfi sem hentar betur báðum kynjum , fólki á ólíkum aldri og einstæðum foreldrum . Það er að mínu mati alveg í lagi að einstaka þingfundur dragist fram á kvöld , en það á ekki að vera reglan . " Árið 2016 varst þú kosinn inn á Alþingi og mátti þá reikna með að þú myndir sitja þar út kjörtímabilið í fjögur ár . Voru það vonbrigði að detta út af þingi aðeins ári síðar ? „ Ég segi alltaf að þakklætið fyrir það að hafa fengið að sitja á þingi og fá þetta hlutverk hafi borið vonbrigðin ofurliði . Mér hefði þótt gaman að vera þingmaður lengur en ég leit svo á að ég ætti ekki skilið að vera hundfúll yfir því að fá ekki lengur að starfa sem þingmaður . Fyrst að Viðreisn fékk ekki nógu mörg atkvæði í Reykjavíkurkjördæmi suður til að ég yrði áfram fulltrúi kjósenda þar þá varð maður að virða hug kjósenda og sætta sig við það . " Gætir þú hugsað þér að snúa aftur á Alþingi ? „ Ég útiloka það alls ekki að snúa aftur á þingið einn daginn . Mér leið mjög vel á Alþingi en mér líður einnig mjög vel í því starfi sem ég gegni í dag . Ég hef ekki tekið neina ákvörðun um framtíðina en mér líður vel í pólitík og get vel hugsað mér að starfa áfram sem borgarfulltrúi eða að gera tilraun til að komast aftur inn á þing . " Hyggst þú bjóða þig fram í næstu alþingiskosningum ? „ Ég hef ekki tekið ákvörðun um það en um leið og ég hef tekið þá ákvörðun mun ég ekki hika við að greina frá henni . Mér þykir nauðsynlegt að afla mér reynslu og þekkingar og ég sé alveg fram á það að þurfa meira en tveggja til þriggja ára reynslu til að verða fullburða sveitarstjórnarmaður . Á þessari stundu þykir mér því líklegt að ég einbeiti mér að sveitarstjórnarstiginu . " Nánar er rætt við Pawel í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .